[pic] | EUROOPA ÜHENDUSTE KOMISJON |

Brüssel 28.1.2009

KOM(2009) 38 lõplik

2009/0011 (CNS)

Ettepanek:

NÕUKOGU MÄÄRUS,

millega muudetakse määrust (EÜ) nr 1698/2005 Maaelu Arengu Euroopa Põllumajandusfondist (EAFRD) antavate maaelu arengu toetuste kohta

Ettepanek:

NÕUKOGU OTSUS,

millega muudetakse otsust 2006/493/EÜ, milles sätestatakse ajavahemikus 1. jaanuarist 2007 kuni 31. detsembrini 2013 maaelu arenguks antava ühenduse toetuse summa, selle jaotus aastate kaupa ja miinimumsumma, mis koondatakse lähenemiseesmärgi alusel abikõlblikesse piirkondadesse

SELETUSKIRI

Euroopa Liidu Nõukogu 11.–12. detsembri 2008. aasta kohtumisel kiideti heaks Euroopa majanduse elavdamise kava, millega nähakse ette selliste prioriteetsete meetmete algatamine, mille eesmärk on kiirendada Euroopa majanduste kohanemist praeguste väljakutsetega, ja mis hõlmab eelarvevahendite eraldamist kogusummas ligikaudu 1,5 % Euroopa Liidu SKP-st (s.o ligikaudu 200 miljardit eurot). Sellest summast tuleks 1,5 miljardit eurot eraldada Maaelu Arengu Euroopa Põllumajandusfondi (EAFRD) kaudu kõikidele liikmesriikidele, et arenda maapiirkondades lairiba Interneti-ühendust ja lahendada uued ülesanded, mis määratleti ühise põllumajanduspoliitika 2003. aasta reformi rakendamise hindamisel (ÜPP revideerimisel), mis viidi lõpule 2008. aasta novembris. Kolmandik summast (0,5 miljardit eurot) tuleks suunata uute ülesannetega seotud tegevustele ja kaks kolmandikku (1 miljard eurot) lairiba Interneti-ühenduse infrastruktuuri arendamisele maapiirkondades. ELi maaelu arengu poliitika kahele prioriteetsele valdkonnale tuleks täiendavad vahendid eraldada järgmistel põhjustel.

Maakogukonnad võivad majanduslanguse tingimustes olla ühed kõige haavatavamad. Rasketel aegadel on tõrjutuse oht suurem ja majanduskasvu taastumine võib nendeni jõuda viivitusega.

Tänapäeva majanduse üks olulisimaid vahendeid on lairiba-Internet. Tänapäeva Euroopas avab see tee uute töökohtade leidmisele, uute oskuste õppimisele, uute turgude määratlemisele ja kulude kokkuhoiule. Lairiba Interneti-ühendus on oluline nii koolidele, raamatukogudele, riigiasutustele kui ka ettevõtetele. Sellest on saanud tänapäeva majanduse toimimiseks oluline vahend. Sellegipoolest esineb puudujääke – kogukondi, mis hajutatud asustuse ja kõrge maksumuse tõttu ei ole kaetud turuosaliste pakutava Interneti-ühendusega. Seetõttu ongi Euroopa majanduse elavdamise kava eesmärk lairibavõrkude arendamine, et aastaks 2010 oleks kõikjal tagatud Interneti kiirühendus. Samuti on rõhutatud vajadust tõhustada paljude olemasolevate võrkude toimimist ning ka pingutusi edendada konkurentsivõimelisi investeeringuid kiudoptilistesse võrkudesse ja vabastada teatav spektriosa traadita lairibasideks.

Lairiba-infrastruktuuri toetamist soodustab ka see, et liikmesriikidel on võimalus valida, millisel määral toetada avaliku sektori infrastruktuuriinvesteeringuid maapiirkondades; toetuse maksimummääraks on 100 %. See loob juba hea aluse majanduse elavdamise kavast saadavate lairibasidele suunatud vahendite kasutuselevõtuks. Erasektori infrastruktuuriga seotud muude tegevuste suhtes kohaldatakse üldiste riigiabieeskirjade kohaseid toetuse määrasid.

Lisaks peaksid liikmesriigid tagama majanduse elavdamise kavast pärinevate täiendavate vahendite võimalikult kiire rakendamise juba alates 2009. aastast, et majanduskriisile saaks võimalikult kiiresti reageerida.

EL juba kasutab maaelu arendamise vahendeid selleks, et edendada maakogukondade majanduskasvu ja maaühiskonna tervishoidu. ÜPP revideerimisel määratleti rida uusi väljakutseid, mis on Euroopa põllumajanduse seisukohast eriti olulised. Kõnealuste väljakutsete kiirem lahendamine võimaldaks põllumajanduskogukondadel tegutseda ülesannete lahendamise nimel ja olla seeläbi paremini valmistunud majanduse taastumiseks. Sellega järgitaks majanduse elavdamise kava rõhuasetust ELi struktuurimeetmete rakendamise kiirendamisele, et võtta investeeringud rasketel aegadel varakult kasutusse.

2009/0011 (CNS)

Ettepanek:

NÕUKOGU MÄÄRUS,

millega muudetakse määrust (EÜ) nr 1698/2005 Maaelu Arengu Euroopa Põllumajandusfondist (EAFRD) antavate maaelu arengu toetuste kohta

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artikleid 36 ja 37,

võttes arvesse komisjoni ettepanekut[1],

võttes arvesse Euroopa Parlamendi arvamust[2],

pärast konsulteerimist Euroopa Majandus- ja Sotsiaalkomiteega[3],

pärast konsulteerimist Regioonide Komiteega[4]

ning arvestades järgmist:

(1) Euroopa Ülemkogu 11.–12. detsembri 2008. aasta kohtumisel kiideti heaks Euroopa majanduse elavdamise kava, millega nähakse ette selliste prioriteetsete meetmete algatamine, mille eesmärk on kiirendada liikmesriikide majanduste kohanemist praeguste väljakutsetega. Kava hõlmab eelarvevahendite eraldamist kogusummas ligikaudu 1,5 % Euroopa Liidu SKP-st, s.o ligikaudu 200 miljardit eurot.

(2) Eespool nimetatud summast tuleks 1,5 miljardit eurot eraldada Maaelu Arengu Euroopa Põllumajandusfondi (EAFRD) kaudu kõikidele liikmesriikidele, et arenda maapiirkondades lairiba Interneti-ühendust ja tugevdada nõukogu määruse (EÜ) nr 1698/2005[5] artikli 16a lõike 1 punktides a–f sätestatud prioriteetidega seotud tegevusi (edaspidi „uued väljakutsed”).

(3) Vajalikuks on osutunud mitmete muudatuste tegemine määruses (EÜ) nr 1698/2005, et kehtestada õigusraamistik, mis lubaks liikmesriikidel kasutada eespool nimetatud summat kooskõlas muudatustega, mis on kehtestatud nõukogu […] määrusega (EÜ) nr [X], millega muudetakse määrust (EÜ) nr 1698/2005 Maaelu Arengu Euroopa Põllumajandusfondist (EAFRD) antavate maaelu arengu toetuste kohta[6] [ maaelu arengu revideerimist käsitlev määrus ], mis võimaldab kasutada „uute väljakutsetega” seotud tegevustele summasid, mis tulenevad suurenenud kohustuslikust toetuste ümbersuunamisest, ning kasutamata vahendeid, mis on saadud nõukogu […] määruse (EÜ) nr [X] (millega kehtestatakse ühise põllumajanduspoliitika raames kohaldatavate otsetoetuskavade ühiseeskirjad ja teatavad toetuskavad põllumajandustootjate jaoks)[7] artikli 136 alusel.

(4) Selle tagamiseks, et ühenduse täiendava toetuse jaotust kõikidele liikmesriikidele kasutatakse kooskõlas kahe poliitikapaketi (uued väljakutsed ja lairiba-Internet) eesmärkidega, peaksid liikmesriigid oma riiklikus strateegiakavas täpsustama hinnangulise summa, mis tuleneb kohustuslikust toetuste ümbersuunamisest, ning ka määruse (EÜ) nr …[8] artikli 136 alusel saadud kasutamata vahendid ja üldiste kulukohustuste suurenemise, nagu on sätestatud nõukogu otsuses 2006/493/EÜ,[9] muudetud otsusega …[10]. Kõnealused summad eraldatakse ühelt poolt lairiba-Interneti infrastruktuurile maapiirkondades ja teiselt poolt „uutele väljakutsetele”.

(5) Kuna majanduse elavdamise kava alusel eraldatakse ühenduse toetusena maaelu arengule täiendavad vahendid, tuleb liikmesriikidel vaadata läbi oma riiklikud strateegiakavad. Kuna kõik liikmesriigid saavad selliseid lisavahendeid alates 2009. aastast, tuleks kõikidelt nõuda riiklike strateegiakavade läbivaatamist 30. juuniks 2009.

(6) Oma 12. detsembri 2008. aasta järeldustes avaldas Euroopa Ülemkogu poolehoidu sellele, et majanduse elavdamise kava alusel toetatakse eelkõige lairiba-Interneti arendamist, sh halva ühendusega piirkondades. Kuna maapiirkondades on Interneti-ühendus sageli ebapiisav, tuleks EAFRD raames antava toetusega tugevdada lairiba-infrastruktuuri maapiirkondades. Kõnealuse prioriteedi olulisust arvestades peaksid liikmesriigid 2009. aasta lõpuks nägema oma programmidega ette sellega seonduvad tegevused. Tuleks koostada lairiba-infrastruktuuriga seonduvate tegevuste liikide loetelu, et võimaldada liikmesriikidel määratleda asjakohased tegevused maaelu arengu õigusraamistiku kontekstis.

(7) Kuna kõikidele liikmesriikidele eraldatakse 2009. aastal majanduse elavdamise kavast lisavahendid, peaksid kõik liikmesriigid sätestama maaelu arengu programmides uute väljakutsetega seotud tegevuste liigid juba kõnealusel aastal.

(8) Kohustus esitada muudetud maaelu arengu programmid 30. juuniks 2009 peaks seetõttu laienema kõikidele liikmesriikidele.

(9) Võttes arvesse määruse (EÜ) nr …/… kohasest kohustuslikust toetuste ümbersuunamisest tulenevate rahaliste vahendite, kõnealuse määruse artikli 136 alusel saadud summade ja majanduse elavdamise kava alusel ühenduse toetusena maaelu arengule eraldatavate summade täiendavat, konkreetset ja siduvat kasutamist, ei tohiks kõnealused rahalised vahendid mõjutada maaelu arengu toetamisega seotud eesmärkide vahelist tasakaalu.

(10) Maapiirkondade lairiba-infrastruktuur on sageli puudulik nii väiksemal kui ka suuremal tasandil. Raskemini ligipääsetavate maapiirkondade teenindamisel võib viimane olla võtmetähtsusega. Olemasolevate vahendite tõhusaima kasutamise tagamiseks ja lairiba-Interneti olulise edasiarendamise võimaldamiseks maapiirkondades tuleks asjakohaseid tegevusi lugeda abikõlblikeks, piiramata sealjuures seonduva infrastruktuuri suurust. Seega ei tuleks lairiba-infrastruktuuriga seonduvate tegevuste suhtes kohaldada majanduse ja maaelanikkonna põhiteenustega seoses kehtivat infrastruktuuri suuruse piirangut.

(11) Selleks, et saavutada konkreetsed poliitilised eesmärgid – tugevdada uute väljakutsetega seotud tegevusi ja arendada lairiba Interneti-ühenduse infrastruktuuri – on vajalik sätestada, et majanduse elavdamise kava alusel ühenduse toetusena maaelu arengule eraldatavaid rahalisi vahendeid tuleb kasutada teatavatel konkreetsetel eesmärkidel ning ühendada kõnealune kohustus kehtiva kohustusega, mis seondub kohustuslikust toetuste ümbersuunamisest tulenevate summadega ja määruse (EÜ) nr … artikli 136 alusel saadud summadega.

(12) Võttes arvesse lairibasidega seonduvate tegevuste tähtsust ühenduse tasandil, tuleks nõukogu […] määrusega (EÜ) nr [X], millega muudetakse määrust (EÜ) nr 1698/2005 [ maaelu arengu revideerimist käsitlev määrus ], ettenähtud suurenenud EAFRD toetust kohaldada ka selliste tegevuste liikide suhtes, et hõlbustada nende rakendamist.

(13) Selleks et abistada liikmesriike, kes on majanduskriisi tõttu enim kannatanud ja kel on raskusi riiklike rahaliste vahendite eraldamisega olemasolevate EAFRD vahendite kasutamiseks, tuleks 2009. aastal lubada erandkorras kõrgemate kaasrahastamise määrade kohaldamist.

(14) Kuna muudatusettepanekutega ettenähtud meetmed peaksid hõlmama 2009. aastat, tuleks käesolevat määrust kohaldada alates 1. jaanuarist 2009.

(15) Seepärast tuleks määrust (EÜ) nr 1698/2005 vastavalt muuta,

ON VASTU VÕTNUD KÄESOLEVA MÄÄRUSE:

Artikkel 1

Määrust (EÜ) nr 1698/2005 muudetakse järgmiselt.

1) Artikli 11 lõike 3 punkt d asendatakse järgmisega:

„d) riikliku strateegiakava rakendamise maaelu arengu programmide loetelu ja EAFRD eraldiste suunav jaotus iga programmi osas, sealhulgas määruse (EÜ) nr 1290/2005 artikli 12 lõikes 2 sätestatud summad ning käesoleva määruse artikli 69 lõikes 5a osutatud kogusummade eraldi väljatoomine, täpsustades, milline summa kulutatakse käesoleva määruse artikli 16a lõike 1 punktis g osutatud tegevuste liigile;”.

2) Artikli 12a lõige 1 asendatakse järgmisega:

„1. Liikmesriigid vaatavad pärast artiklis 10 osutatud ühenduse strateegiasuuniste läbivaatamist artikli 12 lõikes 1 osutatud menetluse kohaselt läbi oma riikliku strateegiakava.”.

3) Artikkel 16a asendatakse järgmisega:

„Artikkel 16a Teatavate prioriteetidega seotud eritegevused

1. 31. detsembriks 2009 sätestavad liikmesriigid oma maaelu arengu programmides vastavalt oma erivajadustele tegevuste liigid, millel on järgmised ühenduse strateegiasuunistes kirjeldatud ja riiklikes strateegiakavades täpsustatud prioriteedid:

a) kliimamuutused,

b) taastuvenergia,

c) veemajandus,

d) bioloogiline mitmekesisus,

e) piimasektori ümberkorraldamisega kaasnevad meetmed,

f) punktides a–d loetletud prioriteetidega seonduv innovatsioon,

g) lairiba-Interneti infrastruktuur maapiirkondades.

Esimese lõigu punktides a–f osutatud prioriteetidega seotavate tegevuste liigid peavad olema ette nähtud selliste mõjude saavutamiseks nagu näiteks II lisas täpsustatud võimalikud mõjud. Selliste tegevuste liikide mittetäielik loetelu ja nende võimalikud mõjud on esitatud II lisas. Esimese lõigu punktis g osutatud prioriteediga seotud tegevuste liikide loetelu on esitatud III lisas.

Käesolevas lõikes osutatud tegevustega seonduvad muudetud maaelu arengu programmid tuleb komisjonile esitada hiljemalt 30. juuniks 2009.

2. Alates 1. jaanuarist 2009 võib käesoleva artikli lõike 1 punktides a–f osutatud tegevuste puhul suurendada I lisas kindlaks määratud toetuse määra 10 protsendipunkti võrra.

3. 31. detsembriks 2009 peab iga maaelu arengu programm sisaldama ka järgmist:

a) tegevuste liikide loetelu ja artikli 16 punktis c osutatud teave käesoleva artikli lõikes 1 osutatud tegevuste eriliikide kohta;

b) tabel, milles sätestatakse ajavahemikuks 1. jaanuarist 2009 kuni 31. detsembrini 2013 ühenduse kogutoetus lõike 1 punktides a–f osutatud tegevuste liikidele ja ühenduse toetus lõike 1 punktis g osutatud tegevuste liikidele.”.

4) Artikli 17 lõige 3 asendatakse järgmisega:

„3. Artikli 69 lõike 5a kohasest kohustuslikust toetuste ümbersuunamisest tulenevate summadega ning alates 2011. aastast ka määruse (EÜ) nr … artikli 136 alusel saadud summadega ja käesoleva määruse artikli 69 lõikes 2a osutatud summaga võrdseid summasid ei võeta arvesse EAFRD kogutoetuse puhul, mille põhjal arvutatakse välja ühenduse minimaalne rahaline toetus iga telje jaoks vastavalt käesoleva artikli lõigetele 1 ja 2.”.

5) Artiklile 56 lisatakse järgmine lause:

„Infrastruktuuri suuruse piirangut ei kohaldata artikli 16a lõike 1 punktis g osutatud tegevuste suhtes.”.

6) Artiklit 69 muudetakse järgmiselt:

a) lisatakse uus lõige 2a:

„2a. Osa käesoleva artikli lõikes 1 osutatud summast, mis tuleneb üldiste kulukohustuste suurenemisest, nagu on sätestatud nõukogu otsuses 2006/493/EÜ, muudetud otsusega …,[11] on kättesaadav alates 1. jaanuarist 2009. See eraldatakse artikli 16a lõikes 1 sätestatud prioriteetidega seotud tegevuste liikidele ja seda kasutatakse järgmiselt:

a) üks kolmandik (0,5 miljardit eurot) artikli 16a lõike 1 punktides a–f sätestatud prioriteetidega seotud tegevuste liikidele;

b) kaks kolmandikku (1 miljard eurot) artikli 16a lõike 1 punktis g sätestatud prioriteediga seotud tegevuste liikidele.”;

b) lõiked 5a ja 5b asendatakse järgmisega:

„5a. Liikmesriigid kasutavad alates 1. jaanuarist 2009 praeguste maaelu arengu programmide alusel ühenduse toetusena üksnes käesoleva määruse artikli 16a lõike 1 punktides a–f osutatud tegevuste liikidele summa, mis võrdub järgneva kogusummaga: artikli [9 lõike 4] ja artikli [10 lõike 4] kohasest kohustuslikust toetuste ümbersuunamisest tulenevad summad ja alates 2011. aastast ka määruse (EÜ) nr … artikli 136 alusel saadud summad ning kolmandik liikmesriikide osast lõikes 2a osutatud summast, nagu on sätestatud komisjoni otsuses, millega kehtestatakse jaotus liikmesriikide lõikes.

Liikmesriigid kasutavad alates 1. jaanuarist 2009 praeguste maaelu arengu programmide alusel ühenduse toetusena üksnes käesoleva määruse artikli 16a lõike 1 punktis g osutatud tegevuste liikidele kaks kolmandikku liikmesriikide osast lõikes 2a osutatud summast, nagu on sätestatud komisjoni otsuses, millega kehtestatakse jaotus liikmesriikide lõikes.

5b. Kui programmi lõppedes on artikli 16a lõikes 1 osutatud tegevuste jaoks kasutatud ühenduse toetuse tegelik summa väiksem kui käesoleva artikli lõikes 5a osutatud summade kogusumma, maksab liikmesriik summade vahe Euroopa ühenduste üldeelarvesse tagasi selles ulatuses, mille võrra ületati muude kui artikli 16a lõikes 1 osutatud tegevuste jaoks kättesaadavaid kogueraldisi.

Kui lisaks on programmi lõppedes artikli 16a lõike 1 punktides a–f osutatud tegevuste jaoks kasutatud ühenduse toetuse tegelik summa väiksem kui käesoleva artikli lõikega 5a kõnealuste tegevuste liikidele ettenähtud summa, maksab liikmesriik summade vahe Euroopa ühenduste üldeelarvesse tagasi selles ulatuses, mille võrra ületati artikli 16a lõike 1 punktis g osutatud tegevuste jaoks kättesaadavaid eraldisi. Kui aga muude kui artikli 16a lõikes 1 osutatud tegevuste jaoks kasutatud ühenduse toetuse tegelik summa on väiksem kui kõnealuste tegevuste liikide jaoks kättesaadavad eraldised, vähendatakse tagasimakstavat summat kõnealuse vahe võrra.

Kui samas on programmi lõppedes artikli 16a lõike 1 punktis g osutatud tegevuste jaoks kasutatud ühenduse toetuse tegelik summa väiksem kui käesoleva artikli lõikega 5a kõnealuste tegevuste liikidele ettenähtud summa, maksab liikmesriik summade vahe Euroopa ühenduste üldeelarvesse tagasi selles ulatuses, mille võrra ületati artikli 16a lõike 1 punktides a–f osutatud tegevuste jaoks kättesaadavaid eraldisi. Kui aga muude kui artikli 16a lõikes 1 osutatud tegevuste jaoks kasutatud ühenduse toetuse tegelik summa on väiksem kui kõnealuste tegevuste liikide jaoks kättesaadavad eraldised, vähendatakse tagasimakstavat summat kõnealuse vahe võrra.”.

7) Artikli 70 lõike 4 teine lõik asendatakse järgmisega:

„Olenemata lõikes 3 sätestatud ülemmääradest võib EAFRD toetust suurendada 90 %ni lähenemispiirkondade puhul ja 75 %ni nende hulka mittekuuluvate piirkondade puhul seoses käesoleva määruse artikli 16a lõikes 1 osutatud tegevuste liikidega, nii et see toetus ei ületa määruse (EÜ) nr … artikli 9 lõike 4 ja artikli 10 lõike 4 kohasest kohustuslikust toetuste ümbersuunamisest tulenevat summat, käesoleva määruse artikli 69 lõikes 2a osutatud summat ning alates 2011. aastast määruse (EÜ) nr …artikli 136 alusel saadud summasid.”.

8) Artiklisse 70 lisatakse lõige 4b:

„4b. Erandina lõigetes 3 ja 4 sätestatud ülemmääradest võib EAFRD toetusmäära suurendada maksimaalselt veel kümne protsendipunkti võrra liikmesriikide poolt 2009. aastal tehtavate kulutuste puhul. Lõigetes 3 ja 4 sätestatud ülemmäärasid tuleb aga järgida programmiperioodi jooksul tehtavate riiklike kogukulutuste puhul.”.

9) II lisa pealkiri asendatakse järgmisega:

„Artikli 16a lõike 1 punktides a–f osutatud prioriteetidega seotud tegevuste liikide ja nende võimalike mõjude mittetäielik loetelu.”.

10) Lisatakse uus III lisa, mille tekst on sätestatud käesoleva määruse lisas.

Artikkel 2

Käesolev määrus jõustub järgmisel päeval pärast selle avaldamist Euroopa Liidu Teatajas .

Käesolevat määrust kohaldatakse alates 1. jaanuarist 2009.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, […]

Nõukogu nimel

eesistuja

LISA

„ III LISA

Artikli 16a lõike 1 punktis g osutatud prioriteediga seotud tegevuste liikide loetelu

Prioriteet: lairiba-infrastruktuur maapiirkondades |

Tegevuste liigid | Artiklid ja meetmed |

Uue lairiba-infrastruktuuri loomine, sh tagasiühenduse seadmed (nt püsiühenduse tehnoloogiad, maapealsed traadita ja satelliidipõhised tehnoloogiad või tehnoloogiate kombineerimine) | Artikkel 56: majanduse ja maaelanikkonna põhiteenused |

Olemasoleva lairiba-infrastruktuuri ajakohastamine | Artikkel 56: majanduse ja maaelanikkonna põhiteenused |

Passiivse lairiba-infrastruktuuri rajamine (nt sellised tsiviilehitustööd nagu kaablikanalid ja muud võrguelemendid nagu pimekiud jne), samuti koostoimes muude infrastruktuuridega (energia, transport, vee- ja kanalisatsioonivõrgud jne) | Artikkel 56: majanduse ja maaelanikkonna põhiteenused |

”

FINANTSSELGITUS |

1. | EELARVERUBRIIK: 05 04 05 01 | ASSIGNEERINGUD 2009: KA: 13 623 504 584 eurot MA: 9 135 331 205 eurot |

2. | PEALKIRI: Nõukogu määrus, millega muudetakse määrust (EÜ) nr 1698/2005 Maaelu Arengu Euroopa Põllumajandusfondist (EAFRD) antavate maaelu arengu toetuste kohta |

3. | ÕIGUSLIK ALUS: Asutamislepingu artiklid 36 ja 37 |

4. | EESMÄRGID: muuta määrust 1698/2005, et võimaldada liikmesriikidel kasutada maaelu arengu programmidele ettenähtud 1,5 miljardi euro suurust lisatoetust Euroopa majanduse elavdamise kava raames, mille Euroopa Ülemkogu kiitis heaks 2008. aasta detsembris. Muudatusega lubatakse 2009. aastal erandkorras kohaldada kõrgemaid kaasrahastamise määrasid, et abistada liikmesriike, kel on raskusi riiklike rahaliste vahendite eraldamisega. |

5. | FINANTSMÕJU 1) | 12-KUULINE PERIOOD (miljonites eurodes) | JOOKSEV EELARVE-AASTA 2009 (miljonites eurodes) | JÄRGMINE EELARVE-AASTA 2010 (miljonites eurodes) |

5.0 | KULUD – EÜ EELARVEST MAKSTAVAD (jooksevhinnad) – RIIGIASUTUSED – MUUD | – | KA: +1 500 MA: – | KA: – MA: +750 |

5.1 | TULUD – EÜ OMAVAHENDID (MAKSUD/TOLLIMAKSUD) – RIIKLIKUD | – | – | – |

2011 | 2012 | 2013 |

5.0.1 | KAVANDATUD KULUD (jooksevhinnad) KA MA | – + 750 | – – | – – |

5.1.1 | KAVANDATUD TULUD | – | – | – |

5.2 | ARVUTAMISMEETOD: – |

6.0 | KAS PROJEKTI SAAB RAHASTADA JOOKSVA EELARVE ASJAOMASES PEATÜKIS KIRJENDATUD ASSIGNEERINGUTEST? | JAH EI |

6.1 | KAS PROJEKTI SAAB RAHASTADA ASSIGNEERINGUTE ÜMBERPAIGUTAMISEGA JOOKSVA EELARVE PEATÜKKIDE VAHEL? | JAH EI |

6.2 | KAS ON VAJA LISAEELARVET? | JAH EI |

6.3 | KAS TULEVASTESSE EELARVETESSE ON VAJA KIRJENDADA ASSIGNEERINGUID? | JAH EI |

6.4 | MUU | 2) |

MÄRKUSED: 1) Muudatusettepanek mõjutab kulukohustuste assigneeringuid üksnes 2009. eelarveaastal. Otsus mõjutab maksete assigneeringuid 2010. ja 2011. aastal, kusjuures kummalgi aastal on toetuse määr hinnanguliselt 750 miljonit eurot. Vastavalt määruse (EÜ) nr 1698/2005 artikli 71 lõikele 1 kuuluvad hüvitamisele kõik liikmesriigi kulud alates kuupäevast (hiljemalt 30.6.2009), mil komisjon on kätte saanud programmi muutmise taotluse. Komisjon saab aga kulud hüvitada üksnes pärast muudetud programmide heakskiitmist, mis toimub tõenäoliselt pärast 15.10.2009, mis tähendab, et kulud deklareeritakse komisjonile 2010. aasta jaanuaris ja need hüvitatakse 2010. aastal. Otsuse lisa kajastab summasid, mis eraldati maaelu arenguks enne toetuste ümbersuunamist ja muid ülekandeid ÜPP turuga seotud kuludest ja otsetoetustest. 2) Kohustusi saab 2009. aastal täiendavalt rahastada, kuna vajalik summa on olemas 2009. aasta 2. rubriigi vahendites. Kõnealuse summa kohta esitatakse paranduseelarve. 2009. aastal erandkorras kohaldatavate kõrgemate kaasrahastamise määrade puhul seondub finantsmõju 2009. aastal liikmesriikide tehtavate maksetega (ühenduse 2009. ja 2010. aasta maksete eelarved). Esialgse hinnangu kohaselt ei ületa finantsmõju 10 % 2009. aasta eelarves kasutada olevatest maksete assigneeringutest. Siiski ei taotleta kõnealuses etapis 2009. aastaks täiendavaid vahendeid, pidades silmas toetusetaotluste kättesaamise kuupäevaga seotud ebakindlust. Kõrgemad kaasrahastamise määrad rahastatakse seega olemasolevast maksete eelarvest. Komisjon hindab 2009. aastal vajadust täiendavate maksete assigneeringute järele, pidades silmas liikmesriikide poolt toetusetaotluste esitamisega seoses saavutatud edu, ning vajadusel teeb eelarvepädevatele institutsioonidele ettepaneku asjakohaste meetmete kohta. Tuleb märkida, et käesoleva finantsselgituse arvnäitajad finantsmõju kohta on esitatud ka otsuse 2006/493/EÜ muudatusettepaneku finantsselgituses. |

Ettepanek:

NÕUKOGU OTSUS,

millega muudetakse otsust 2006/493/EÜ, milles sätestatakse ajavahemikus 1. jaanuarist 2007 kuni 31. detsembrini 2013 maaelu arenguks antava ühenduse toetuse summa, selle jaotus aastate kaupa ja miinimumsumma, mis koondatakse lähenemiseesmärgi alusel abikõlblikesse piirkondadesse

EUROOPA LIIDU NÕUKOGU,

võttes arvesse Euroopa Ühenduse asutamislepingut,

võttes arvesse nõukogu 20. septembri 2005. aasta määrust (EÜ) nr 1698/2005 Maaelu Arengu Euroopa Põllumajandusfondist (EAFRD) antavate maaelu arengu toetuste kohta,[12] eriti selle artikli 69 lõiget 1,

võttes arvesse komisjoni ettepanekut

ning arvestades järgmist:

(1) Nõukogu otsuses 2006/493/EÜ[13] on sätestatud ajavahemikus 1. jaanuarist 2007 kuni 31. detsembrini 2013 maaelu arenguks antava ühenduse toetuse summa, selle jaotus aastate kaupa ja miinimumsumma, mis koondatakse lähenemiseesmärgi alusel abikõlblikesse piirkondadesse.

(2) Euroopa Ülemkogu 11.–12. detsembri 2008. aasta kohtumisel kiideti heaks Euroopa majanduse elavdamise kava, millega nähakse ette selliste prioriteetsete meetmete algatamine, mille eesmärk on kiirendada liikmesriikide majanduste kohanemist praeguste väljakutsetega.

(3) Kava hõlmab eelarvevahendite eraldamist kogusummas ligikaudu 1,5 % Euroopa Liidu SKP-st, s.o ligikaudu 200 miljardit eurot. Kõnealusest summast tuleks 1,5 miljardit eurot eraldada EAFRD kaudu kõikidele liikmesriikidele, et arenda maapiirkondades lairiba Interneti-ühendust ja tugevdada nõukogu määruse (EÜ) nr 1698/2005 artikli 16a lõike 1 punktides a–f sätestatud prioriteetidega seotud tegevusi („uued väljakutsed”). EAFRD kaudu kõikidele liikmesriikidele eraldatud summa tuleks jagada nii, et sellest kolmandik (0,5 miljardit eurot) suunataks uute väljakutsetega seotud tegevustele ja kaks kolmandikku (1 miljard eurot) lairiba Interneti-ühenduse infrastruktuuri arendamisele maapiirkondades.

(4) Seepärast tuleks otsust 2006/493/EÜ vastavalt muuta,

ON TEINUD JÄRGMISE OTSUSE:

Artikkel 1

Otsuse 2006/493/EÜ lisa asendatakse käesoleva otsuse lisas esitatud tekstiga.

Artikkel 2

Käesolevat otsust kohaldatakse alates 1. jaanuarist 2009.

Brüssel, […]

Nõukogu nimel

eesistuja

LISA

2007.–2013. aasta kulukohustuste assigneeringute kogusumma (2004. aasta püsivhinnad), nende jaotus aastate kaupa ning miinimumsumma, mis koondatakse lähenemiseesmärgi alusel abikõlblikesse piirkondadesse (*)

2004. aasta hinnad eurodes (**) | 2007 | 2008 | 2009 | 2010 | 2011 | 2012 | 2013 | Kokku |

Kogusumma (EL 25, Bulgaaria ja Rumeenia) | 9 325 497 783 | 10 788 767 263 | 11 873 603 971 | 10 278 583 653 | 9 824 886 713 | 9 588 187 168 | 9 356 225 581 | 71 035 752 132 |

Miinimumsumma lähenemiseesmärgi alusel abikõlblike piirkondade jaoks | 27 676 975 284 |

(*) Enne ümbersuunamist ja muid ülekandeid ühise põllumajanduspoliitika turuga seotud kuludest ja otsetoetustest maaelu arenguks. |

(**) Summad on ümardatud lähima euroni. |

2007.–2013. aasta kulukohustuste assigneeringute kogusumma (jooksevhinnad), nende jaotus aastate kaupa ning miinimumsumma, mis koondatakse lähenemiseesmärgi alusel abikõlblikesse piirkondadesse (*)

Jooksevhinnad eurodes (**) | 2007 | 2008 | 2009 | 2010 | 2011 | 2012 | 2013 | Kokku |

Kogusumma (EL 25, Bulgaaria ja Rumeenia) | 9 896 292 851 | 11 678 108 653 | 13 109 418 209 | 11 575 354 634 | 11 285 706 554 | 11 234 089 442 | 11 181 555 662 | 79 960 526 005 |

Miinimumsumma lähenemiseesmärgi alusel abikõlblike piirkondade jaoks | 31 232 644 963 |

(*) Enne ümbersuunamist ja muid ülekandeid ühise põllumajanduspoliitika turuga seotud kuludest ja otsetoetustest maaelu arenguks. |

(**) Summad on ümardatud lähima euroni. |

FINANTSSELGITUS |

1. | EELARVERUBRIIK: 05 04 05 01 | ASSIGNEERINGUD (2009): KA: 13 623 504 584 eurot MA: 9 135 331 205 eurot |

2. | PEALKIRI: Nõukogu otsus, millega muudetakse otsust 2006/493/EÜ, milles sätestatakse ajavahemikus 1. jaanuarist 2007 kuni 31. detsembrini 2013 maaelu arenguks antava ühenduse toetuse summa, selle jaotus aastate kaupa ja miinimumsumma, mis koondatakse lähenemiseesmärgi alusel abikõlblikesse piirkondadesse |

3. | ÕIGUSLIK ALUS: Nõukogu määrus (EÜ) nr 1698/2005 |

4. | EESMÄRGID: kohandada otsust 2006/493/EÜ, et võtta arvesse maaelu arengu programmidele ettenähtud 1,5 miljardi euro suurust lisatoetust Euroopa majanduse elavdamise kava raames, mille Euroopa Ülemkogu kiitis heaks detsembris 2008. |

5. | FINANTSMÕJU (1) | 12-KUULINE PERIOOD (miljonites eurodes) | JOOKSEV EELARVE-AASTA 2009 (miljonites eurodes) | JÄRGMINE EELARVE-AASTA 2010 (miljonites eurodes) |

5.0 | KULUD - EÜ EELARVEST MAKSTAVAD (jooksevhinnad) - RIIGIASUTUSED - MUUD | – | KA: +1 500 MA: – | KA: – MA: +750 |

5.1 | TULUD - EÜ OMAVAHENDID (MAKSUD/TOLLIMAKSUD) - RIIKLIKUD | – | – | – |

2011 | 2012 | 2013 |

5.0.1 | KAVANDATUD KULUD (jooksevhinnad) KA MA | – + 750 | – – | – – |

5.1.1 | KAVANDATUD TULUD | – | – | – |

5.2 | ARVUTAMISMEETOD: – |

6.0 | KAS PROJEKTI SAAB RAHASTADA JOOKSVA EELARVE ASJAOMASES PEATÜKIS KIRJENDATUD ASSIGNEERINGUTEST? | JAH EI |

6.1 | KAS PROJEKTI SAAB RAHASTADA ASSIGNEERINGUTE ÜMBERPAIGUTAMISEGA JOOKSVA EELARVE PEATÜKKIDE VAHEL? | JAH EI |

6.2 | KAS ON VAJA LISAEELARVET? | JAH EI |

6.3 | KAS TULEVASTESSE EELARVETESSE ON VAJA KIRJENDADA ASSIGNEERINGUID? | JAH EI |

6.4 | MUU | (2) |

MÄRKUSED: 1) Käesolev otsus, millega kiidetakse heaks täiendav toetussumma maaelu arengu programmidele (+ 1,5 miljardit eurot), mõjutab kulukohustuste assigneeringuid üksnes 2009. eelarveaastal. Otsus mõjutab maksete assigneeringuid 2010. ja 2011. aastal, kusjuures kummalgi aastal on toetuse määr hinnanguliselt 750 miljonit eurot. Vastavalt määruse (EÜ) nr 1698/2005 artikli 71 lõikele 1 kuuluvad hüvitamisele kõik liikmesriigi kulud alates kuupäevast (hiljemalt 30.6.09), mil komisjon on kätte saanud programmi muutmise taotluse. Komisjon saab aga kulud hüvitada üksnes pärast programmide heakskiitmist, mis toimub tõenäoliselt pärast 15.10.09. See tähendab, et kulud deklareeritakse komisjonile jaanuaris 2010 ja need hüvitatakse 2010. aastal. Otsuse lisa kajastab summasid, mis eraldati maaelu arenguks enne toetuste ümbersuunamist ja muid ülekandeid ÜPP turuga seotud kuludest ja otsetoetustest. 2) Kohustusi saab 2009. aastal täiendavalt rahastada, kuna vajalik summa on olemas 2009. aasta 2. rubriigi vahendites. Kõnealuse summa kohta esitatakse paranduseelarve. Tuleb märkida, et käesoleva finantsselgituse arvnäitajad finantsmõju kohta on esitatud ka määruse (EÜ) nr 1698/2005 muudetud versiooni finantsselgituses. |

[1] ELT C …, …, lk ….

[2] ELT C …, …, lk ….

[3] ELT C …, …, lk ….

[4] ELT C …, …, lk ….

[5] ELT L 277, 21.10.2005, lk 1.

[6] ELT L …, …, lk ….

[7] ELT L …, …, lk ….

[8] ELT L …, …, lk ….

[9] ELT L 195, 15.7.2006, lk 22.

[10] ELT L …, …, lk ….

[11] ELT: palun sisestada joonealuses märkuses 9 nimetatud otsuse number.

[12] ELT L 277, 21.10.2005, lk 1.

[13] ELT L 195, 15.7.2006, lk 22.